วรรณขายกองทุนลุยหุ้นจิ๋วเป้ากำไร15%
บลจ.วรรณ เปิดตัวกองทุนเปิด วรรณ อิควิตี้ 15% บุลเล็ต ฟันด์ เน้นลงทุนหุ้นขนาดกลางและเล็ก ตั้งเป้ากำไร 15% คืนเงิน
16 พ.ย. 2553

บลจ.วรรณ เปิดตัวกองทุนเปิด วรรณ อิควิตี้ 15% บุลเล็ต ฟันด์ เน้นลงทุนหุ้นขนาดกลางและเล็ก ตั้งเป้ากำไร 15% คืนเงิน
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ เปิดเผยว่า ในระหว่างวันที่ 15-23 พ.ย.2553 นี้ บลจ.วรรณ เปิดเสนอขายหน่วยลงทุนครั้งแรกของกองทุนเปิด วรรณ อิควิตี้ 15% บุลเล็ต ฟันด์ (ONE-BULLET) ที่หน่วยลงทุนละ 10 บาท ลงทุนขั้นต่ำ 10,000 บาท โดยมีเป้าหมายที่ 15% กองทุนนี้จะมีลักษณะพิเศษคล้ายกับกองทุนเปิด ONE-TRIGGER 2 ที่มีเป้าหมายที่ 12% 
กองทุนเน้นลงทุนในหุ้นสามัญที่จดทะเบียนในตลาดหลักทรัพย์ฯ ที่มีปัจจัยพื้นฐานดี มีความมั่นคง และให้ผลตอบแทนที่เหมาะสมเมื่อเทียบกับระดับความเสี่ยง โดยเฉลี่ยในรอบปีบัญชีไม่น้อยกว่า 65% ของมูลค่าทรัพย์สินสุทธิของกองทุน โดยกองทุนนี้มีลักษณะพิเศษ คือเมื่อครบกำหนดอายุประมาณ 15 เดือน หรือเมื่อกองทุนมีมูลคาหนวยลงทุนตั้งแต 11.50 บาท หรือเพิ่มขึ้น 15% ของมูลค่าหน่วยลงทุนที่เสนอขายครั้งแรก เปนเวลา 3 วันทําการติดตอกัน บริษัทจัดการจะดําเนินการรับซื้อคืนหน่วยลงทุนโดยอัตโนมัติทั้งหมดให้แก่ผู้ถือหน่วยลงทุนทุกราย 
นายมนรัฐ กล่าวว่า เชื่อว่าตลาดหุ้นจะพักฐานสั้นๆ  เพราะการที่บริษัทจดทะเบียนได้ทยอยประกาศผลประกอบการในใตรมาส 3 ออกมา จะเห็นได้ว่าตลาดอาจหมดข่าวดีในระยะสั้น ประกอบกับปัญหาหนี้ในภาคพื้นยุโรปที่เริ่มสร้างความกังวลให้กับผู้ลงทุนอีกครั้ง แต่ก็ยังเชื่อว่าแนวโน้มดัชนีตลาดหลักทรัพย์อยู่ในขาขึ้นระยะยาว แม้ว่าทั้งเศรษฐกิจและผลประกอบการบริษัทจดทะเบียนนับแต่ครึ่งหลังของปี 2553 สืบเนื่องไปในปี 2554 จะชะลอตัวลงจากครึ่งแรกของปีนี้เนื่องจากฐานที่สูงในช่วงเดียวกันของปีก่อนหน้า  
อย่างไรก็ตามเชื่อว่าอัตราการขยายตัวจะลดลงสู่ระดับยั่งยืนซึ่งจะต่อเนื่องไปได้อีกในวัฏจักรขาขึ้น และเชื่อว่าปัจจัยบวกทั้งจากนอกประเทศคือกระตุ้นเศรษฐกิจต่างๆ จะเป็นผลมาจากนโยบายผ่อนคลายทางการเงินรอบ 2 (QE2) ของสหรัฐและญี่ปุ่น รวมทั้งนโยบายผ่อนคลายทางการเงินของเขตยุโรปซึ่งจะทำให้สภาพคล่องของโลกอยู่ในระดับที่สูงต่อเนื่อง 
นอกจากนี้  ปัจจัยบวกภายในประเทศ ได้แก่ การเร่งใช้จ่ายและลงทุนของภาครัฐบาลและวัฏจักรการลงทุนรอบใหม่ของประเทศ และการบริโภคจะเข้ามามีความสำคัญทดแทนการส่งออกที่ชะลอตัวลงไป จึงคาดว่าผลตอบแทนของตลาดของปี 2554 จะอยู่ในช่วง 15-20% โดยทั้งนี้กลยุทธ์การลงทุนโดยมีกลุ่มและหุ้นที่คาดว่าจะเป็นตัวนำตลาดจะเป็นหุ้นขนาดกลางถึงเล็ก ที่อยู่ในกลุ่มวัสดุก่อสร้าง ซึ่งได้รับปัจจัยบวกจากทั้งการลงทุนและการฟื้นฟูความเสียหายจากภาวะน้ำท่วม กลุ่มที่ได้รับประโยชน์จากการบริโภคในประเทศที่ยังเติบโตต่อเนื่อง และรวมถึงกลุ่มอาหารและเกษตรที่ได้รับอานิสงส์จากภัยธรรมชาติทั่วโลกที่ทำให้ผลผลิตลดลง 
"หากมองไปข้างหน้าเชื่อว่าหุ้นขนาดกลางและเล็กจะได้เปรียบหุ้นขนาดใหญ่เพราะเชื่อว่าดัชนีที่ปรับขึ้นมาจากระดับ 730 จุด เป็น 1,000 จุด หรือคิดเป็นการปรับตัวขึ้นของตลาดที่ระดับ 35% และ ณ ระดับ 1,000 จุด บวก หรือ ลบ นักลงทุนต่างชาติเริ่มชะลอการซื้อ สลับขายทำกำไรในหุ้นบางตัว  ดังนั้นหุ้นขนาดใหญ่อาจถูกกดดันไปอีก และเชื่อว่ากระแสเงินทุนและสภาพคล่องที่ล้นในประเทศ จะผลักดันหุ้นขนาดกลางและเล็ก ซึ่งมีกำไรเติบโตดีกว่าและสัดส่วนราคาต่อกำไรต่อหุ้น (พีอี)ถูกกว่าหุ้นขนาดใหญ่"นายมนรัฐ กล่าว
นอกจากนี้บลจ.วรรณ ร่วมออกบูธในงาน SET in the city 2010 ณ รอยัล พารากอนฮอล์ ชั้น 5 สยามพารากอน ระหว่างวันที่ 18-21 พ.ย. 53 นี้ ผู้ที่สนใจลงทุนในกองทุนเปิด วรรณ อิควิตี้ 15% บุลเล็ต ฟันด์ สามารถสอบถามรายละเอียดเพิ่มเติมได้ที่บูธบลจ.วรรณ โดยผู้ลงทุนจะได้พบโปรโมชั่นพิเศษภายในงาน